Papersnake/gushiwen huggingface dataset:
送洪景卢内翰使虏
范成大（宋代）

檄到中原杀气销，穹庐那敢说天骄。
今年蕃始来和汉，即日燕当远徙辽。
北土未乾遗老泪，西陵应望孝孙朝。
著鞭往矣功名会，麟阁丹青上九霄。
盘洲杂韵上 真珠
洪适（宋代）

细簇盘洲岸，初惊合浦还。娉婷邀十斛，惜取买青山。
题惠崇画四首 其四 冬
晁补之（宋代）

天高霭霭云昏，江阔霏霏雪繁。渚下鸭方远泛，枝间雀不闻喧。

鄙夫此志相依，生涯稊稗同微。欲具沙边短艇，波涛岁晚人稀。
予顷还自海外夏均父以襄阳别业见要使居之后六年均父谪祁阳酒官余自长沙往谢之夜语感而作
释德洪（宋代）

一昨游京华，坏裓变尘土。思归念云山，夜梦亦成趣。

故人骤登念，时时宿西府。如鸟得所栖，倦适忘飞去。

从中奇祸作，失声惊破釜。三年王海南，放意吐佳句。

归来骇丛林，冠巾呵佛祖。突兀刺世眼，所至遭背数。

夫子独凛然，高谊照寰宇。哀怜欲收拾，奋髯排众怒。

岂惟子义世，独有孔文举。此恩无陈鲜，岁月有今古。

朅来湘楚游，坐阅六寒暑。今年中秋夕，水宿青蘋渚。

谁持一纸书，剥啄叩蓬户。呼灯得款识，扶床喜而舞。

开书有新诗，喜事遽如许。丽如春湖晓，月映蔷薇露。

笔力回春工，彷佛失风度。湘江三百里，款段沿江路。

岳色满征鞍，疾驱那敢顾。朝来真见之，了非梦时遇。

堂堂千人英，要是干国具。龙蛇吁莫测，涔蹄聊蹇寓。

道固有晦显，会看跨云雨。天下张荆州，四海陈合浦。

当时寂寞滨，皆获陪杖屦。今又从公游，楚山更佳处。

诗成倚峿台，天风吹笑语。
梅林先生夫人徐氏挽词二首
范成大（宋代）

昔簉鲤庭後，尝瞻林下风。
一从随地远，五度阅星终。
教载恩勤在，惊呼梦幻空。
送车知几两，独欠旧孤童。
撚髭
艾性夫（元代）

细撚寒髭缕霜，未须惆怅惜流光。
近山归鹭分明白，过雨斜阳浅淡黄。
春入桑榆花影瘦，门无车马草长心。
暮年一卷参同契，觅得安神不老方。
和虚斋劝农十诗
郑清之（宋代）

问讯桑麻真郡政，按行松菊似家山。
挽回和气归田里，只费斋铃半日闲。
和梁十登三学阁
刘跂（宋代）

屏居倦烦促，约此尘外游。于我快两目，云谁翻百忧。

苍山东北秀，野水西南浮。平生林壑心，今老此一丘。

悲风入丛薄，扫迹瓜芋畴。高树未摇落，鼎鼎弥道周。

感此节物化，淟涊何当休。幻事涉苦海，禅心得中州。

徙倚到无言，风铃声更幽。新诗出肺腑，明月非暗投。

终篇不及酒，似非我一流。愿为灵泉去，醉语看横秋。
竹庭睡起
邵雍（宋代）

竹庭睡起闲隐几，悠悠夏日光景长。
鸎方引雏教嫩舌，杳正垂景装轻黄。
雨滴幽梦时断续，风翻远思还飞扬。
小渠弄水绿阴密，回首又且数日强。
新柳八首 其六 板桥
邹德臣（清代）

人迹霜空逗晓烟，赤阑干外影娟娟。横分鸭绿温暾水，卧惹鹅黄细腻天。

却听早莺乌鹊畔，爱梳新月彩虹前。玉颜去后无消息，一线牵愁十五年。
压云轩
邵彪（宋代）

绝顶地平易，轩窗赐怒号。
半空垂象纬，四面涌波涛。
洞僻封苔藓，泉深冷骨毛。
登临欲忘返，城市厌烦劳。
千秋岁（四明赵制置、史开府劝乡老众宾酒）
李浙（宋代）

鄮峰凝瑞，鄞水浮佳气。晴景转，花光媚。碧幢森大纛，红旆纷千骑。相遇处，满城鹤发群仙萃。绮席张高会。鼍鼓笙箫沸。金兽袅，檀烟翠。玉山环回座，休惜今朝醉。觞再举，清歌共引千秋岁。
四时读书乐·其二
翁森（宋代）

新竹压檐桑四围，小斋幽敞明朱曦。
昼长吟罢蝉鸣树，夜深烬落萤入帏。
北窗高卧羲皇侣，只因素稔读书趣。
读书之乐乐无穷，瑶琴一曲来薰风。
宴瑶池
欧阳修（宋代）

恋眼哝心终未改。向意间长在。都缘为、颜色殊常，见馀花、尽无心爱。都为是风流セ。至他人、强来厮坏。从今后、若得相逢，绣帐里、痛惜娇态。
张良
王安石（宋代）

汉业存亡俯仰中，留侯当此每从容。
固陵始议韩彭地，复道方图雍齿封。
更依前韵上献恶诗搜吟虽罄於短才歌於宁穷於
李昉（宋代）

茂陵词客马相如，貯蓄胸中万卷余。
闲坐小斋惟看画，旋分清俸只抄书。
槛花灼灼韶光盛，庭竹森森翠影疏。
晨入蓬山暮归去，到归多是闭门居。
白水
沈辽（宋代）

九江水色白如雪，流水潇湘尚未浑。落日墟头人已散，独留烟树送黄昏。
宿李主簿（一作刘员外）
周贺（唐代）

独树倚亭新月入，城墙四面锁山多。

去年今夜还来此，坐见西风袅鹊窠。
潘岐哥
王十朋（宋代）

君不见凤之雏，骥之子，潘家岐哥无乃是。鹤溪仙子降英灵，雁哥名山钟秀美。

颜色纯明白玉璞，精神皎洁秋江水。胸中之气已吞牛，开眼睛光如虎视。

此儿奇绝非常儿，小子观人盖多矣。宁非汉代偷桃朔，别是唐家谪仙李。

愚知先生百不忧，但患此儿名盛耳。先生才高爵未绾，赖渠力振家声起。

鹿岩他日筑高门，车马煌煌塞闾里。
出游归卧得杂诗
陆游（宋代）

眼明未了观山债，力在犹能涉水行。
莫笑轩然夸老健，身存终胜得浮名。
忆昔行寄徐公子
皇甫汸（明代）

忆昔金陵高会时，东南玉树满留司。淮水桥边看饮马，石城门留待张帷。

白日阴霾不常好，冲飙激雾移苍昊。自信蛾眉肯让人，谁知豺口横当道。

黜陟徒闻吏部尊，模棱颇笑尚书耄。六七豪贵皆无恙，二三贤隽翻凋丧。

张翰归来减宦情，顾荣死后嗟人望。

此时意气不能平，慷慨先怀襆被情。北海羞称男子辈，西州宁避党人名。

一朝聚散胡容易，眼前得失须臾事。酣饮莫问黄公垆，悲歌犹记荆卿市。

从来势利不相和，输心安用结交多。牛首山中空岁月，燕矶石上几风波。

寄语翩翩魏公子，侯生别去奈愁何。
罗隐题诗石
陈宋辅（宋代）

诗名鼎鼎号三罗，藜杖经从石上过。
铁画银钩难辨认，雨霖日炙莫镌磨。
幽泉添砚潺湲响，明月生波感慨多。
小立西风吹鬓发，碧罗深处听渔歌。
临川即事 其二
洪刍（宋代）

觅句翻经灵运，临池学书右军。谁知麻源三谷，顿有一双玉人。
临江仙（茶词）
刘过（宋代）

红袖扶来聊促膝，龙团共破春温。高标终是绝尘氛。两箱留烛影，一水试云痕。

饮罢清风生两腋，馀香齿颊犹存。离情凄咽更休论。银鞍和月载，金碾为谁分。
王晋卿作烟江叠嶂图仆赋诗十四韵晋卿和之语
苏轼（宋代）

爱之义也山中举头望日边，长安不见空云烟。
归来长安望山安，时移事改应潸然。
管弦去尽宾客散，惟有马埒编金泉。
渥洼故自千里足，要饱风雪轻山川。
屈居华屋啖枣脯，十年俯仰龙旗前。
却因病瘦出奇骨，监车之厄宁非天。
风流文采磨不尽，水墨自与诗争妍。
画山何必山中人，田歌自古非知田。
郑虔三绝君有二，笔势挽回三百年。
欲将岩谷乱窈窕，眉峰修嫮夸连娟。
人间何有春一梦，此身将老蚕三眠。
山中幽绝不可久，要作平地家居仙。
能令水石长在眼，非君好我当谁缘。
愿君终不忘在莒，乐时更赋囚山篇。
（柳子厚有《囚山赋》。
）
渔家傲
周紫芝（宋代）

遇坎乘流随分了。鸡虫得失能多少。儿辈雌黄堪一笑。堪一笑。鹤长凫短从他道。

几度秋风吹梦到。花姑溪上人空老。唤取扁舟归去好。归去好。孤篷一枕秋江晓。
第三桥诗
陈起（宋代）

梅花雪岸去舟单，茅屋水田白鹭寒。
好景几回吟不得，重来无语立阑干。
赠刘行甫
陈造（宋代）

刘郎雍容古君子，平时人指原夫耳。
忽然闯我风雅坛，疾雷破夫蚁龙起。
豫章可栋今七年，魏舒惊人才一矢。
后来独步君仲宣，抚斲轮具吾衰矣。
嘉禾百咏 其六十四 学绣塔
张尧同（宋代）

孤塔岧峣立，犹传学绣人。五湖如好在，针线不胜春。
满江红·楚甸云收
丘崈（宋代）

楚甸云收，歌舞地、依然江渚。嗟往事、豪华无限，梦回何许。翠被那知思玉度，绣褂谩说为行雨。悄不禁、俯仰一凄凉，成千古。

吴蜀会，襟喉处。据胜势，开天府。著诗书元帅，笑变尊俎。步障月明翻鼓吹，华榱雾湿披窗户。把胜游、都与旧风光，湔尘土。
芭蕉花
徐渭（明代）

芭蕉种四年，华蕊发茨檐。玉兰为媵姊，木笔是曾玄。

十一希莲萏，寻常类马肝。坼难劙海蚌，瓣厚落河蚶。

香色无非敛，蜂胥有自閒。古妆蚕妇出，立马使君寒。

春久枝俱果，霞长雁正还。寄书苏蕙老，挟扇婕妤孱。

我昔南过岭，蛮多种在田。实甜藤俎上，丝冷葛机边。

和荔烧天紫，同椰盖海炎。别来频屈指，秃后止馀颠。

不道孤亭畔，言抽径尺团。逡巡无术致，描写恨才悭。

太华尖崩半，平原颍脱刓。鹿遮樵者梦，鱼沈美人丹。

苦少榴枝泛，珊瑚奉倚栏。
效徐陵体赠更衣
李商隐（唐代）

密帐真珠络，温帏翡翠装。楚腰知便宠，宫眉正斗强。

结带悬栀子，绣领刺鸳鸯。轻寒衣省夜，金斗熨沈香。
洪壶饮歌
李龏（金朝）

金流石烁草欲枯，炎气熇熇嘘洪炉。兰台兔园避处无，高堂贮洪排玉壶。

珊瑚水晶间犀株，扇车作风转辘轳。水戏蜡刻鸿鸥凫，大瓜浮绿李沉朱。

碧筒捲香𣂏云腴，脍盘堆雪封秋鲈。美人笑指袁安图，汗珠滴出红罗襦。
次韵子瞻题扶风道中天花寺小亭
苏辙（宋代）

客车来不息，辙迹自成沟。
莫怪慵登寺，犹宜常举头。
独游知忆弟，望远胜登楼。
处处题诗遍，篇篇谁为收。
玉楼春·三三两两谁家女
辛弃疾（宋代）

三三两两谁家女。听取鸣禽枝上语。提壶沽酒已多时，婆饼焦时须早去。
醉中忘却来时路。借问行人家住处。只寻古庙那边行，更过溪南乌桕树。
挽知容诈明请陶公
罗一鹗（宋代）

世亦多真士，当於晚节看。
急流能勇退，袖手但旁观。
凡卉随春尽，孤标耐岁寒。
始终全所守，此事古来难。
挂搭支提精舍诸子见过分赋
成鹫（清代）

牢锁重关秋复秋，无端移住此峰头。一双白鸟啼红树，两角肥牛饮碧流。

叶上新诗风肆好，花间残局雨初收。乘潮莫更乘潮去，芋饭藜羹似可留。
梁洁夫幽居林宇靓深画幽邃不类贵第宛然山林
曹勋（宋代）

西畴筑圃弭橐鞬，矍相佳游此比肩。
自是序宾观德处，固宜百发上虚弦。
阴风吹火篇呈钱刑部君附书
徐渭（明代）

阴风吹火火欲燃，老枭夜啸白昼眠。山头月出狐狸去，竹径归昼天未曙。

黑松密处秋萤雨，烟里闻声辨乡语。有身无首知是谁，寒风莫射刀伤处。

关门悬纛稀行旅，半是生人半是鬼。犹道能言似昨时，白日牵人说兵事。

高幡影卧西陵渡，召鬼不至毗卢怒。大江流水枉隔侬，冯将咒力攀浓雾。

中流灯火密如萤，饥魂未食阴风鸣。髑髅避月攫残黍，幡底飒然人发竖。

谁言堕地永为厉，宰官功德不可议。
真性海竹茶炉
莫士安（明代）

一炉周绕护琅玕，圆上方中量自宽。水火相煎僧事少，枪旗无扰睡魔安。

煖红炙汗枯霜节，沸白浇花逗月团。留共梅窗清啜罢，雪楼谁道酒杯寒。
赠姜唐佐生
苏辙（宋代）

生长茅间有异芳，风流稷下古诸姜。
适从琼管鱼龙窟，秀出羊城翰墨场。
沧海何曾断地脉，白袍端合破天荒。
锦衣他日千人看，始信东坡眼目长。
益昌官舍简昞仲
李曾伯（宋代）

不管天涯与海濒，万红千紫一番新。
楼头钟鼓三更雨，墙外莺番二月春。
风软雁奴归羽急，日迟鸠妇唤声频。
青门载酒浑闲事，愁杀英雄老塞尘。
代送王都司还浙江
徐庸（明代）

自古将门应有将，虎头燕额封侯相。功名载入凌烟编，姿颜写作云台像。

多君任子传世勋，平生攻武还攻文。三千门下麟凤客，百万阃外貔貅军。

犬羊梗化黔黎苦，奉命总戎居督府。钱塘江上晓吹笳，天目山前秋击鼓。

金兰契有陈元龙，荆州旧幕今喜逢。从容未久又分别，表章要进蓬莱宫。

一麾东返承恩宠，南壮风霜王事重。赠行欲表岁寒情，折得梅花向高陇。

梅花折得舍□先，雪香乱飘溪上船。绿衣小鸟啼不歇，美人忽去心悬悬。

老我龙钟头已白，无才敢拟平原客。勉赋新诗荐祖筵，一笑樽前醉欢伯。
金仙道中徒步
郭印（宋代）

路经新雨滑，山带宿云昏。
草履吾家物，相将过别村。
偶成
王令（宋代）

十日九自病，偶平还苦吟。
万金无枉志，千古有遗心。
静隐支凭几，寒搔发解簪。
南风久寂寞，谁继五弦琴。
王稔畦六十寿
王尔烈（清代）

日坐缁帷手一编，鹤沙踪迹渺云烟。薰陶尽染芝兰气，矍铄谁量松柏年。

白傅千篇难独美，陶潜五子让今贤。何须问取丹砂诀，共道先生是地仙。
又和忆小园梅花
韦骧（宋代）

为忆新梅发旧枝，勇操吟笔对晴晖。幽香不到青绫被，冷艳应晴白羽衣。

忽忽屡经春色改，纷纷或傍笛声飞。祗疑渴想高情剧，频向冰厅有梦归。
苏武慢·过隙年光
冯尊师（元代）

过隙年光，如毛尘事，暗把物情移换。浮生扰扰，背觉随尘，酒色利名萦绊。凭君看取，历代英雄，楚越周秦唐汉。漫遗留、坏冢颓碑，千古是非不断。闻早悟、碧玉壶中，白云堆里，别有翠霞宫殿。三天雅会，五彩光攒，朝赴紫微琼宴。阆苑瑶池，绛阙清都，信任逍遥游玩。笑愚顽苦海，贩骨无休，往来流转。
赋得万里桥送客
边贡（明代）

万里桥边树如荠，蜀使入吴真万里。临岐记取丞相语，万里之万此其始。

英雄一往人代易，锦水汤汤镇如昔。遗阵空思云鸟形，脩梁已荒车马迹。

旬宣使者家在吴，入蜀今为蜀大夫。登桥揽辔一回首，慷慨能轻万里途。
句
叶廷珪（宋代）

不是妙音生妙指，只缘流水似流泉。
同郑子华棋局作栀子诗
韩淲（宋代）

郊居多幽香，衣被风雨之。樵青采掇归，清气尤华滋。

枰棋了胜败，蛮触彼一时。鲜鲜何满丛，瑶葩赋山栀。
重过泰山 其一
葛昕（明代）

几年今复过名山，石磴苔深鸟道宽。万壑行云千里树，尘寰俯瞰倚危栏。
南宫锁宿戏题
刘攽（宋代）

复阁深沈横九衢，京尘断绝闭门居。士人应怪跳壶术，汉使曾无系雁书。

暝数月华将复缺，春和庭卉已非初。东风雷雨知何在，快意青冥看化鱼。
梦阮大训
姚燮（清代）

青天高高不可穷，朔风万里飘一鸿。鸿飞飘飘过大海，岛屿苍茫城郭改。

城中有客抱玉琴，窅然其思秋烟深。不媚人作下里之曲，不操古为猗兰之音，琅玕无凤明月阴。

对面一尺有幽壑，白猿含睇同沈吟。孤灯萧萧，门外风雨。

年残未归，怅亦谁语，今夜胡为独梦汝？
闰月二十日离玉山八月到余干易舟又二日抵鄱
赵蕃（宋代）

草草天涯棹，悠悠江上鸥。
琵琶千古恨，蓑笠十年游。
莫向官亭泊，闲为佛界流。
明朝更西去，依旧觅扁舟。
句
胡君防（宋代）

楼台旧地牛羊满，宫殿遗基禾黍平。
新晴野步 其一
程颢（宋代）

青帝方成万物春，如何淫雨害芳晨。乞求共指云间日，悔恨轻嫌陌上尘。

消尽风威犹料峭，放开山色已嶙峋。燕游莫道王孙乐，亦有羲皇更上人。
上巳游显亲寺题其壁
方岳（宋代）

属玉双飞水满塘，石炉柏子掩山房。
一瓶瀑煮春风湿，只听松声意自长。
沁园春 其二 为卓火传甥题传经堂同曹顾庵学士作
丁澎（清代）

代易时移，岿哉斯堂，肯搆依然。羡书摊百卷，争如昼锦，庾称万羡，宁取三鳣。

帐里香芸，阶前带草，临水依塘只数椽。君家学，使田何辕固。

比室摩肩。

园林梓泽荒烟。惟绿字、丹文信可传。看允宗有角，终惭岳岳，孝先之腹，任尔便便。

户映缃青，阁销藜火，甥也宁云似舅贤。休如仆，但与书不读，白昼长眠。
次韵郎中弟见寄 其十
李弥逊（宋代）

季子论才到履驹，十年不调可怜渠。自闻马祖今非佛，不似潜夫但著书。
老苏先生挽词
赵概（宋代）

侍从推词伯，君王问子虚。
早通金匮学，晚就曲台书。
露泣时难驻，琴亡韵亦疏。
臧孙知有后，里閈待高车。
瓜洲晚渡
方岳（宋代）

天地中间一叶舟，与鸥等是此生浮。
江淮千里水天碧，南北六朝烟树愁。
浪挟禹功吞巨海，寺骑娲石碍中流。
渔蓑不涉兴亡事，自醉自醒今白头。
秋山行旅
何文焕（清代）

西风下木叶，萧萧湘水波。空山黯秋色，肃肃鸿雁过。

渺邈思帝子，羁人发长歌。徊徨骇岩壑，烟光晕薜萝。
句
释惠崇（宋代）

竹风惊宿鹤，潭月戏春鹥。
寿张教授
陈克（宋代）

玉府多应惜谪仙，紫皇留恋到残年。画眉京溜风流在，借箸先生节概全。

禄比书辞增百万，寿如门弟及三千。互乡不解华祝封，只诵天长地久篇。
偈颂七十六首 其三十一
释师范（宋代）

这个老冻侬，猛利如虎狼。威凛万壑风，眼摇百步光。

我昔编其万，脱命于毫芒。至今数十载，毒恨不可忘。

此世后世永永不愿见，临风誓此一炉香。
鍊丹井
许广渊（宋代）

葛公高隐处，凿井碧山前。鍊就长生药，空馀白乳泉。

鼎藏今去水，气吐旧成烟。午夜风雷作，人疑羽佩还。
初凉
周紫芝（宋代）

白露初垂叶，轻阴渐着衣。幽虫近床语，黄叶到阶飞。

暮雨村常暗，秋风客未归。短檠还有意，凉满读书帏。
冰山雪海歌为董蕴田舍人作
王友亮（清代）

冰山自古寓言耳，君到伊犁亲见来。传是尧年洪水后，朔风抟结成胚胎。

扶桑十日铄不动，至今屹立万仞光皑皑。下无寸土上无树，复岭层峦莫知数。

直将水体冒山名，赖有回人来凿路。路光如镜滑如油，牵马不行马亦愁。

大声忽发山迸裂，片石陡绝横峰头。行人到此防飞堕，前导狼踪看几个。

微生判作号寒虫，得过且图今日过。遍身起粟两脚僵，六十里同千里强。

下山席地甫少憩，照眼雪海来苍茫。海无滴水雪为水，中有横梁蜿蜒起。

此梁亦是雪踏成，宽可二弓袤十里。相将奋力且勉行，冻步彳亍疑摇旌。

但教人马小失足，直下雪窟听无声。吁嗟乎，山巅海角人犹骇，何况山非真山海非海。

过处曾惊白骨横，望时直使朱颜改。方今圣德大如天，幅员远越千古前。

奇观久閟勿尽豁，足迹未到嘲张骞。君归万里谈奇绝，一室春风变冰雪。

天山瀚海讵能夸，闻者心寒耳偏热。径须命驾醉乡游，此中险阻艰难俱不设。
寄别王冈龄
姜宸熙（清代）

桦烛烧残漏断更，江亭惜别酒重倾。月斜野浦潮初落，钟动寒城客早行。

百里云山愁远隔，三秋书札怅离情。迂村老病青嵝死，槃敦何人念旧盟。
满江红（四月初六）
梅坡（宋代）

天佑生贤，安排处、麦秋六日。人尽道、英雄慷慨，中兴人物。佛祖庆生宜后两，洞宾初度犹迟七。欲急流勇退作神仙，如何得。

州县考，劳书绩。东西府，今虚席。看台星北拱，寿星南极。即见紫泥书下逮，须还班头立。愿得君、千载庆风云，齐箕翼。
怀高武康侍御军台
金义植（清代）

身讶新擐甲，冠为旧触邪。一言陈白简，万里度黄沙。

食禄应持论，投荒肯顾家！从戎堪报国，垂老莫长嗟。
寄喻叔奇丈二首
赵蕃（宋代）

不见喻工部，经今两暮春。
遥知磬湖上，不减浣花滨。
佳句能名世，浮云岂绊身。
为贪烟雨胜，聊复驾朱轮。
题方方壶风云高仙图
蓝仁（明代）

仙人来往驭飙车，岂料遗踪入画图。林下曾逢骑一虎，云间常想度双凫。

千峰夜月箫声远，万里晴天剑影孤。未遂沧州瑶草愿，梦随飞佩过方壶。
送秦俗之补南台掾
龚璛（元代）

南台礼意特相招，送客溪亭自寂寥。夜雨灯前春几许，清风扇寂暑全消。

中司执法分曹掾，掌政名官佐使轺。捧檄还应为亲喜，宦途等是上云霄。
秋晚怀友
程洙（宋代）

长亭一樽酒，犹记别时斟。
碧草思前梦，黄花见此心。
关河秋北望，天地日西沈。
遥想山中桂，何人月下吟。
渔父词四首 其一
管道升（元代）

遥想山堂数树梅，凌寒玉蕊发南枝。山月照，晓风吹，只为清香苦欲归。
南归道中二首
顾闻（明代）

高天淮水澹悠悠，南向春江日夜流。
极目烟花伤客思，金堤明月是扬州。
次韵上饶见怀苍筤
韩淲（宋代）

风流天上张公子，又得清樽聚一堂。眇眇高人怀栗里，悠悠佳一付巫阳。

休论明月黄花曲，共约春时曲水觞。小醉醒来我何有，荒亭秋竹漫苍筤。
老病
俞德邻（宋代）

老病幽栖觉懒吟，眼观时态独关心。古今不泯春秋笔，天地难欺暮夜金。

幸有别肠堪贮酒，未愁短发不胜簪。柴门一闭从春尽，桃李飞花叶又阴。
梦种德翁寄诗
胡奎（元代）

秋前别去长相忆，三夜分明梦见之。手撚白须长一尺，不谈老事只论诗。
春日
释斯植（宋代）

人生厌别离，老去更何为。
独对清明雨，闲吟社日诗。
野蜂成蜜早，海燕入帘迟。
未尽寻春兴，庆须愧后期。
洪平斋有官舍见月三首与程杨二公又各次韵中秋日休诸友用韵为戏奔逸绝尘之作未能拟其万一也 其二
方一夔（宋代）

北极跳宜碣，南瞻尽闽瓯。眇观此瀛海，浮空竟千秋。

瑞光出冰轮，千丈开云头。月行无厚薄，不尽离人愁。

夜半北斗高，阑干压幽州。繁星见复没，如滓浮新篘。

庭虚步清影，梧桂声飕飗。举杯饮未釂，棹歌起渔舟。

光景正清绝，宾去我独留。饮技未必奏，颓然老伶优。
次韵郑山长九日
杨公远（宋代）

诗逢佳节应酬忙，三斗何妨效汝阳。
帽任欹斜双鬓白，菊无今古数枝黄。
龙山景物自消长，焚里琴书今在亡。
往事莫谈添感慨，醒时也作次公狂。
赠张横舟
刘崧（元代）

至人玩斯世，汎汎如虚舟。横之或安止，运之亦周流。

昔者张子或，此道恒优优。眷言百世下，之子仍好修。

手携绿玉杖，身著紫绮裘。折花驾白鹿，采药骑青牛。

栖迟木石居，笑傲王侯州。敲火烧灵砂，可以戏神丘。

为人葬白骨，可以生公侯。人言死生理，杳渺甚难求。

君乃不自矜，视之良悠悠。翩然思黄石，去作万里游。

高视浊世间，下士如蜉蝣。玄元无穷门，出入谁与俦。

绵绵日月运，茫茫天地秋。
松冈过许峰送葬
薛嵎（宋代）

此行吟更苦，哭舅万山深。
处士花犹昔，何人诗在今。
奉亲无旅况，对佛动慈心。
霜夜增寒思，半床安纸衾。
尚书汤公挽词
楼钥（宋代）

先正真良弼，彤墀四拜麻。
决科承奕世，摛藻擅传家。
禁路优持橐，侯藩几建牙。
相门宜出相，恨不见堤沙。
伯时番王礼佛图卷
李简（宋代）

佛身充满大千界，莲座玄谈海水翻。
融摄群修证圆宽，灵通虚彻卓然存。
次韵德夫推院有感
韦骧（宋代）

薄宦予嗟少定踪，贤劳君叹久西东。相从山国春多雨，共忆公园花已丛。

酒约倒杯忻有伴，诗寻险韵惧无功。勤乘閒隙酬清兴，便与分襟棹短篷。
三月六日宴李家园亭
喻良能（宋代）

林园过元巳，流水绕芳藂。
略彴半寻影，酴醿一扇风。
杯盘花气里，枕簟鸟声中。
公子敬爱客，月明樽未空。
去年今日诗 其二
叶在琦（清代）

嫌如绛灌阻长沙，不惜伾文占禁衙。霜鬓雪眉忧国瘦，委蛇中度激昂差。
江行
汪涯（宋代）

秋光荡漾满行色，邻舟吹笛不堪闻。
洞庭濯足一樽酒，夫君不来空白云。
齐。明帝裹蒸
孙元晏（唐代）

至尊尊贵异人间，御膳天厨岂等闲。

惜得裹蒸无用处，不如安霸取江山。
毗陵辞满出舍添倅厅
杨万里（宋代）

小住丞厅更一旬，客魂先入故乡春。未离鼓角声中梦，已是谯门外面人。
朝日临高台
严羽（宋代）

朝日临高台，眷彼芳树閒。上有共栖鸟，和鸣何关关。

尔亦慕俦共，我胡独不然。良友在万里，邈然河与山。

聚会岂不思，岁月倏已殚。未必无他人，要非心所欢。
喜雨和史司直二首
吴潜（宋代）

六丁海面揭封回，天上屯云撮得来。
连月不曾听澍雨，今年方始见轰雷。
定知水畎移秧插，底用泥涂把谷栽。
阅说君王勤露祷，固应妖魃不能灾。
和大雪折木
张耒（宋代）

季秋木叶未全落，西风卷云飞雪作。
奔腾倾倒来不停，顷刻山川失寥廓。
白头老翁仰天叹，一生未见可吁愕。
但悲无食饥冻死，何暇更议阴阳错。
樵车不来椽数尽，仰彻屋茅烹苋藿。
坐愁穷腊安可度，律管未改初冬朔。
我居堂前有大榆，百年老干龙鳞剥。
夜声疑是神物伐，参天大枝脆如斮。
披檐掷瓦事未测，起坐明灯彻其幄。
命乖久遭穷鬼笑，当虑压覆崩厥角。
鹿山长官当此时，高楼大饮纵欢谑。
两邦相邻无百里，谁谓同时异忧乐。
尚能怨嗟念穷苦，喜君于物心不薄。
百里饥寒仰长官，勉充此心救民瘼。
芋洋岭背闻雨声满山细听林上槁叶风过之相戛
巩丰（宋代）

日未出扶桑，云犹屯海岳。
宛是欲雨时，朝阴凛岩壑。
霜林乱叶多，荏苒乾未落。
飒飒满空山，细听微雨作。
一叶初自吟，万叶竞相谑。
就彼最高枝，相摩应宫角。
燥响欲相凭，风来能领略。
须臾不闻风，但听雨索索。
是雨亦无奇，如雨乃可乐。
风停味静时，雨从何处著。
霜野物声乾，终带尘土浊。
篷音非出虚，瓢音太伤朴。
得似此声清，潇洒过笙鹤。
天籁者非耶，夔襄不能学。
陪张廓然教授游山分题得山字
释德洪（宋代）

先生如梁鸿，德耀亦爱山。湘西十日留，笑语烟云间。

弄泉石梅坞，唤舟青蘋湾。藉草饮松下，松风当吹弹。

二妙生清妍，山花插云鬟。粲然起为寿，舞袖相翩翻。

先生堕帻醉，颇觉天地宽。醉语忽成诗，为题苍壁颜。

城郭遥相望，但见千峰寒。
和何逢原南山八咏 其一 观颐堂
何梦桂（宋代）

南山住对北山阳，十亩皋田种稻粱。粗饭浊醪随分足，焚香读易日偏长。
句
莫宣卿（唐代）

我本南山凤，岂同凡鸟群。（见《封川志》）
明月子
谢燮（南北朝）

杪秋之遥夜，明月照高楼。登楼一回望，望见东陌头。

故人眇千里，言别历九秋。相思不相见，望望空离忧。
次韵费司法
方岳（宋代）

山居未省佩弦韦，紧闭柴扉不问谁。
自钓鳜鱼西塞雨，久盟猿鹤北山移。
古今不遇岂惟我，宇宙无穷付与诗。
直道背时宁敢尔，白云深处要耘芝。
中秋示仲文弟
喻良能（宋代）

古来佳节是中秋，今比重阳许燕游。
已觉冰轮无限好，不须玉斧更重修。
三飞惊鹊纷无定，一点闲云净不留。
况有阿连同彩戏，何妨呼酒互相酬。
寄越州张子文待制二首
冯时行（宋代）

风尘绵邈想怀家，为报平安向海涯。
婿旧能诗鸣晓雁，儿初弄海抹秋鸦。
陶张蹇石真心腹，王蔡韦侯比辅车。
更有梁山何小隐，要乘春涨别金华。
明叔致酒叠嶂楼
郭祥正（宋代）

陵阳峰顶敞栏干，三伏登临冰骨寒。山卷宿云开紫府，水和明月泻金湍。

谢公风味君能似，李白篇章我到难。幸有玉船腾酒浪，欲乘醉兴效鹏抟。
初伏阙上书得旨还乡上杨守秘书
刘过（宋代）

郡大庐陵古，分符得秘郎。
息争民珥笔，课最米连樯。
水隔蓬山远，风凝画戟香。
少须官事了，归去玉为堂。
山中四绝句
赵蕃（宋代）

武夷仙伯定能诗，解赏仙人张湛词。
更诵人间可哀曲，飘飘亦复动人思。
蝶恋花（春风）
万俟绍之（宋代）

啼鴂一声云榭晚。好梦惊回，蓬岛疑行遍。无绪东风帘自卷。香苞云压荼コ院。

似有还无烟色展。絮暖鱼肥，时复吹池面。扇影著花蜂蝶见。药栏春静红尘远。
庚午仲夏重游祥云岩示印期印超印致诸子
何南凤（明代）

再上峨峰石上眠，青霄皓月枕头边。风生两腋宁知暑，势近三台可问天。

一道泉声真不俗，千年树色总成仙。叮咛从者非容易，信宿烟霞是胜缘。
感怀
赵轸（宋代）

群鳞戏清波，天青云影白。
濯足歌沧浪，一笑天地窄。
山色秀而深，都言秘神物。
眼底有真龙，何必云中觅。
赠中宪大夫崇庆州牧理斋常老伯挽诗 其一
孙澄（清代）

数载戎行备阻艰，从容就义赴羌蛮。愁萦华发霜欺白，血满征衫泪滴斑。

壮志虚怀萧斧愿，雄心空唱大刀环。千秋节烈传青史，叠沛恩荣紫阁间。
寄顾子美提举
李纲（宋代）

闻说年来亦失官，高怀应作等閒看。傥来本自非吾有，既往何须更返观。

问舍梁溪欣共里，寄声闽岭慰南冠。请公学取安心法，一点安时在处安。
逢仙岭（处州松阳县山也）
魏观（明代）

逢仙之岭皆悬崖，下有溪水青于苔。
丹枫吹过水西去，白鸟飞于崖边来。
行道一翁心甚急，石磴硗磝行不及。
前临绝壑后深岩，欲避前呵无处立。
管夫人竹窝图
黄公望（元代）

歙之山兮郁巃嵷，突出欲坠劖青空。千枝万蔓行苍龙，嵚崟锐气欲敌昆崙峰。

扶疏朴樕不足媲其灵秀兮，篬筤箘簬檀栾■矗竦竦生其中。

翠蛟翔舞划烟雾，霜戟磔格敲天风。山空人寂孤坐而侧耳兮，珊珊环佩响璿宇，复疑金簧玉磬交奏蓬莱宫。

飞仙遥闻驻鹤驭，威凤倾听来苍穹。虽云神领而意会，未若诛茅结屋筼筜谷内没齿宁吾躬。

君家相距匪数舍，茧袍鸠杖高步时得追文同。居旁万竹固已具胸次，落落付诸绘素祇欲此意传无穷。

元卿子猷长往不复返，此君千古誇奇逢。披之三复重太息，双眸炯炯开昏矇。

会当盛暑棕鞋卉服造竹下，脱巾露发一洗烦热除惺忪。
题暮云楼阁图
杨弘道（元代）

深山何用起楼居，云表参差象两都。西晋衣冠崇老氏，后秦风俗事浮屠。

人情有感形歌咏，匠手无心作画图。阙里萧条灰烬冷，淡烟残日下平芜。
读留侯传
崔涂（唐代）

覆楚雠韩势有馀，男儿遭遇更难如。偶成汉室千年业，

只读圯桥一卷书。翻把壮心轻尺组，却烦商皓正皇储。

若能终始匡天子，何必□□□□□。
侯拉客归置饮再次韵
陈造（宋代）

将军恩意为谁长，酒未阑残日脚黄。
傥有春风四弦手，真成留客醉浔阳。
宿华藏寺
顾可文（明代）

寺古垂藤暗，林香满径幽。孤亭千嶂暝，双雁五湖秋。

僧是青莲藏，经从白马邮。浮生无住著，何必问蒿邱。
相随曲
仇远（元代）

肠结锥可解，眉皱熨可伸。
独不禁子规，日日啼春心。
春风醉行客，门外芳草深。
芳草已无路，行行又何处。
东园花柳多，贱妾不复顾。
秋胡夫不夫，买臣妇不妇。
人心匪金石，悔不随郎去。
书巢经巢壁
黎庶焘（清代）

羡君高卧处，面壑复尻岑。云影半岩宿，林扉终日阴。

路缘螺壳转，湖养鸭头深。安得频携酒，时从问字斟。
了翁谪廉欲置华严托余将来以六偈见寄其略曰杖头多少闲田地挑取华严入岭来次韵寄之 其六
释德洪（宋代）

根机饶我三干倍，纯熟输君一百筹。谁似梦中忧患里，饭馀要睡即齁齁。
台阳杂兴 其六
马清枢（清代）

溪洞生烟十八重，乱山苍翠簇芙蓉。谁能望气探银穴，便欲乘云上玉峰。

五夜寒潮鸣战鼓，二更残日吐边烽。风中挟火麒麟飓，奇事还闻犼斗龙。
溪桥候月
萧赵琰（清代）

候月荆溪口，初凉桥上生。星辰秋在水，河汉夜无声。

农火归残巷，渔家话浅更。兴来忘所待，人影欲同行。
渔家傲
可旻（宋代）

母胎。

鹦鹉频伽知几只。音声和雅鸣朝夕。演畅五根并五力。令雅忆。心飞恨不身生翼。

从是西方十万忆。山长水远谁雅识。唯是观门归路直。真消息。坐澄劫水琉璃碧。
暮春郊外
许谦（元代）

行行多胜事，石窦溅流泉。白鸟浮云外，青山落日边。

风平花委地，野迥草连天。春事成牢落，人生一梦然。
晚出
刘克庄（宋代）

晚出别村干，夜深徒步归。
饭犹悬早稼，衣尚在邻机。
关塞秋防急，田园岁入微。
喟然投耒叹，事事与心违。
二月十四日至越州置酒泛湖欲往诸刹风作不能前
周邦彦（宋代）

青山定厌俗人游，萝帐云屏到即收。更欲凌波访幽刹，疾风已戒早回舟。
寄吴品英茂才
张洵佳（清代）

琴水春风入幕宾，延陵公子我姻亲。泥鸿未忍忘陈迹，书鲤从无寄远人。

十载相思萦别梦，一官依旧老吟身。新诗抵报平安竹，记取开缄有泪痕。
话旧（亭中对兄姊话兰陵崇贤怀真已来故事，泫然而作）
韦应物（唐代）

存亡三十载，事过悉成空。不惜沾衣泪，并话一宵中。
观雪
黄庶（宋代）

疑是天公戏，都倾海作盐。
松筠知不变，丘壑见无厌。
清为诗家极，寒因酒户添。
冬温成俗疫，得此胜针砭。
赠背书人王生
方岳（宋代）

我无王书二千六百纸，空有六经四十三万字。
荒山寒入雪夜灯，三十年来无本子。
壁鱼不生糊法死，君欲如何染君指。
石炉煮饼深注汤，自向胸中相料理。
中酒杂诗四句五首 其四
沈右（元代）

岁闰寒酒薄，风回水自生。杖藜随小步，极目大江横。
陪陈立道中书泛湖二首
吴潜（宋代）

幽幽池馆锁苍苔，万朵芙蓉取次开。
却似昭阳旧宫女，含娇只待翠华来。
游卢岩道中遇雨恐有期而不至口占促之
卢宁（明代）

冒雨寻幽胜，芳怀太率真。影连衡岳晴，清涤泰寰新。

峰展青莲面，亭芬金谷春。虽知勤羽盖，无以弃松筠。
醉后赠人
白居易（唐代）

香毬趁拍回环匼，花盏抛巡取次飞。自入春来未同醉，那能夜去独先归。
再和送岭口仓季高兄二首 其二
林希逸（宋代）

尽职随高下，吾无问孰何。留看烹玉雪，入对丽金波。

任大盐中举，官卑柳下和。当涂须刮目，父执故人多。
武昌寄梁仲泉先生 其三
周锡渭（清代）

浮生忽如寄，转瞬即幻相。世变相乘除，因之成习向。

皓月涌银相，天风为鼓浪。落日挂遥峰，紫绿忽万状。

变灭无定踪，于何窥巧匠。拘儒困圭角，狂士苦奔放。

大道无多求，云胡堕尘障。希夷自太虚，清风为摇飏。

翘首大罗天，畴参无上上。
题善寺
顾逢（宋代）

英台修读地，旧刻字犹存。
一阁出霄汉，万松连寺门。
洞深云气冷，池浅鹿行潭。
山下流来水，风雷日夜喧。
喜雨
汪承庆（清代）

殷雷向晚忽喧阗，顷刻沟塍似涌泉。风势挟潮知有海，云容翻墨欲无天。

芋田叶润蜻蜓立，稻陇花香牸牯眠。拟约村翁餐脱粟，湿薪几处滃炊烟。
王至卿借骑入长安赋谢
胡应麟（明代）

未遘中涓访，犹勤上驷来。壮心悬伏枥，逸足借登台。

䟤跋看龙种，飞腾羡骏才。天闲云五色，矫首见蓬莱。
句
符昭远（宋代）

圣胎初出赤志翁，醜杖旁扶赤志翁。
病中闻伯量相访寄之二首
裘万顷（宋代）

我屋修竹根，身閒境逾静。
维摩本无心，谁令示人病。
夕阳耿疎林，影落莓苔径。
佇立有所怀，高人傥乘兴。
宿村庄
释永颐（宋代）

蝼蛄偷火照田沟，山鬼移灯上树头。
枫岸夜深茅屋闭，月明沙鸟自相讴。
傅岩叟见和用韵答之
辛弃疾（宋代）

万里鱼龙会有时，壮怀歌罢涕交颐。
一毛未许杨朱拔，三战空怀鲍叔知。
明月夜光多白眼，高山流水自朱丝。
尘埃野马知多少，拟倩撩天鼻孔吹。
梅
邓肃（宋代）

不顾冬残自在妍，笑将疏影弄婵娟。
小轩不用垂帘幕，我醉花香自得仙。
杨郡王挽词二首
释宝昙（宋代）

乞得身闲日，仍烦卧护归。
将军三尺箠，天子一戎衣。
生死真谈笑，功名愈发挥。
西风卷丹旐，人泪湿斜晖。
十二时 其十一
释咸静（宋代）

黄昏戌，角韵钟声遐迩一。要会闻复翳根除，补陀岩上寻弥勒。
促拍丑奴儿（寿孟万户）
邓剡（宋代）

睡起怯春寒。海棠花、开未开间。莫言春色三分二，朱颜绿鬓，栽花种竹，谁似群闲。

侯印旧家毡。早天边、飞诏催还。从今几岁岁称觞处，人如玉雪，花如锦绣，福寿如山。
宣和七年重阳前四日余自长沙还鹿门过荆渚谒天宁璋禅师留二宿作此
释德洪（宋代）

孤城渺湖天，长堤篆湖水。柳衙行未穷，已过沙头市。

连樯来万艘，荻丛出千雉。节物近重阳，风日正清美。

忽惊楼阁开，宝坊堕平地。璋公十年旧，出迎一笑喜。

□夜及相山，岁月入叹喟。兹行归鹿门，已作终焉计。

不辞信宿留，爱子多故意。说禅有家法，翻手了千偈。

铁脊敌魔外，宗风永零替。我留固随缘，思归亦偶尔。

为君赋新诗，万象困朝戏。去留未用较，吾生真一寄。
句
张缜（宋代）

两岸更无通步路，四时常有避风船。
庆元二年皇后册宝十三首
佚名（隋代）

天心仁佑，坤德世昭。
灼有慈范，著于累朝。
剑以赞虞，勤以承尧。
是用则俲，共劢夙霄。
太常引·男儿勋业古来难
刘因（元代）

男儿勋业古来难。叹人世，几千般。一梦觉邯郸。好看得、浮生等闲。红尘尽处，白云堆里，高卧对青山。风味似陈抟。休错比、当年谢安。
句
钱世雄（宋代）

黄泥坂西春欲回，雪堂万木连云栽。
夔巫道中 其二
冯誉骢（清代）

天然形势固金汤，落日孤城暮霭苍。一代阵图名赫奕，四山云霭梦荒凉。

谁赓骚客新词赋，莫问诗人旧草堂。且喜片帆风力顺，扁舟安稳下瞿塘。
立春日宿高阳关以病酒不饮复用前韵
刘敞（宋代）

月色初元夜，花香剪綵春。而公高阳客，翻作独醒人。
山居杂诗九十首
曹勋（宋代）

八月河汉近，凉蟾辉太清。
窗户纱已薄，草木风有声。
所喜暑云退，不惮岁徂征。
招客对晚色，酒与月同倾。
唐多令 其四 连雨台中卧病作
林朝崧（清代）

暮雨暗高唐，绣衾馀旧香。又争知，梦短愁长？小妹怜人消瘦甚，教驻景，检神方。

歌起习家塘，采莲何处娘？断肠人，忍斗新妆。知得官奴重见否，憔悴也，却羞郎。
观灯玉台体十首 其七
徐铉（宋代）

敞丽谯，披绮寮。歌声和夜漏，火树似花朝。
怀阮伯髦中秘
薛始亨（明代）

当日金门卧岁星，赤符曾奉汉皇廷。长杨自悔雕虫技，句曲新传瘗鹤铭。

溪上潇潇千亩绿，檐前历历数峰青。最怜蜡屐乘秋色，应向垆头挈榼瓶。
予在病告君玉见过翌日成短篇奉招
强至（宋代）

官居冷落人稀到，病枕欹移日几回。
薄宦淹留无处说，平生怀抱为君开。
盘中饤饾延粗饭，瓮面澄凝泛好醅。
更有无穷欲言事，可能重跨蹇驴来。
丙辰大水
韩晟（明代）

经旬浩淼阅居诸，六月流澌溜决渠。处处坳堂舟是芥，村村立水木栖苴。

平坡涌雪涛声壮，触石奔雷岸势虚。落落沙坪低草屋，茫茫浦溆没樵渔。

遥村晓失啼猿树，隔岸昏移啄雀除。息壤坤维连岁漏，笭箵人事望洋趋。

蚍蜉失土还依壁，蛙鼓无声只傍闾。侍子乘橇传汲绠，园丁束筏拾薪樗。

巢居尚有身家乐，陆处都无井灶馀。桥仆总知归浩劫，年荒那复问菑畬。

乘舟人市寻常耳，冷突无烟岂偶欤。矗矗楼台藏蜃蛤，■畇原隰变沮洳。

芋苗盐糁聊供饤，豆梗藜羹不愿鱼。何伹夕春吾屋断，瞥看晨火比邻疏。

拚他茗椀皆狼藉，直恐荣攘费拮据。摧折渭川千亩竹，纵横杨子一床书。

井居需养非秦政，则壤淘滩忆禹疏。谩道五才惟坎德，由来大壑可归墟。

鸣榔击汰此中子，连袂垂帘何处杼。独有贫家最萧瑟，江流人世更何如。
送林退思四川分司茶马干官
叶适（宋代）

弃繻诋关吏，广殿射高名。方从媚子引，岂料谗夫倾。

京师恩暮降，蜀道险朝升。执手郭西门，恻怆难为情。

有山擎空雪，有谷匝底冰。鸟乐谩后噪，猿孤定先鸣。

汉中王霸地，从古锋镝争。崩摧韩信坛，阙落张鲁营。

感子奋衣去，客猛意自轻。笑我老何怯，万里今横行。
庆元二年恭上太皇太后皇太后太上皇帝太上皇
佚名（隋代）

新庭靖安，祖后燕怡。
有开圣谋，累崇天基。
典章文明，声容葳蕤。
御于邦家，日寿日慈。
读旧稿蛙吹集一绝
黄载（宋代）

蛙吹儿童事，重开已汗颜。更须留近作，待过十年看。
靖节堂分题得重字
邹浩（宋代）

儒衣隘绵区，冰炭非一种。邂逅心事同，清标揖孤耸。

驾言仁义涂，相与戒前从。廓廓膺肺间，何由纳天宠。

春风入高堂，文字竞拳勇。妙句窥杜陵，微语倾叔重。

翘然真四夔，吾道有扶拥。遂令斥鴳姿，端为钟鼓悚。

从今日喧妍，胜处宜接踵。独恨韩城君，伶俜泣新垄。
玄通岩
张文虎（清代）

石内喧泉声，仄径缘石罅。纳级駴扶寸，缩趾不敢下。

蛟涎久犹腥，鼠穴出自讶。高高削千寻，滚滚争一泻。

隘巷中迸裂，峭壁四无藉。仙斧巨灵擘，神工富媪谢。

草庵峙孤标，石塔巧构架。翳此荒寒区，习静庶可借。

愿从夔魖游，请返俗士驾。
荆南语
佚名（唐代）

旱不苦，祷而雨。雨不愁，公出游。
偶作
项安世（宋代）

舍前江路接征廛，舍后湖光净渺然。
不许红尘穿港入，独携黄渺过桥眠。
禽鱼上下诗三百，风雨阴晴易上鼙。
出处不齐均有役，两轮天上亦东西。
送成材
邓肃（宋代）

伯夷自甘首阳蕨，商臣不戴周日月。
那知世人冷笑渠，却言冯道有全节。
纷纷过眼万飞蚊，何如闭目日饮醇。
议论不从流俗变，吾宗赖有谪仙人。
谪仙品流居第一，射策王庭恣狂直。
不知天上闻不闻，见说奸臣俱辟易。
秋风鞭马衫蓝，一官聊渡试江南。
群从相从得髯尹，家学当须与剧谈。
江南风月归诗酒，二陆相从真得友。
无人肯伴栟榈狂，为我唤回脱帽张。
七绝三首
滕白（唐代）

稻穗登场谷满车，家家鸡犬更桑麻。
谩栽木权成篱落，已得清阴又得花。
梦游补陀山
姜子羔（明代）

忽然飞渡海云东，海色澄清霄汉通。借问此心何所似，白云映水月当空。
游沙湖
苏轼（宋代）

黄州东南三十里为沙湖，亦曰螺师店。予买田其间，因往相田，得疾。闻麻桥人庞安常善医而聋，遂往求疗。安常虽聋，而颖悟绝人，以纸画字，书不数字，辄深了人意。余戏之曰：“余以手为口，君以眼为耳，皆一时异人也。”

疾愈，与之同游清泉寺。寺在蕲水郭门外二里许，有王逸少洗笔泉，水极甘，下临兰溪，溪水西流。余作歌云：“山下兰芽短浸溪，松间沙路净无泥，萧萧暮雨子规啼。谁道人生无再少？门前流水尚能西！休将白发唱黄鸡。”是日剧饮而归。
题三娘子画像三首
冯琦（明代）

塞北佳人亦自饶，白题胡舞为谁娇。
青霜已尽边城草，一片梨花冷不销。
刘碧鬟墓
蒋廷恩（明代）

何年小谪住尘寰，来鹤香消事等闲。夜月有灵吟白雪，落花无主葬青山。

一春梦短朱门里，千古魂归玉树间。檐铁新词谁卒读，杜鹃啼断血痕斑。
行子吟
严羽（宋代）

行子在江海，飘飘无固踪。有如芒砀野，朔风卷飞蓬。

朔风无休时，飞蓬日千里。散落天地閒，宁复有归理。

胡雁西北来，一叫三徘徊。何时别沙漠，昨夜宿阳台。

同群一相失，羽翮常低摧。人物有殊性，奈何罹此哀。

昨夜客游初，结交重豪迈。高冠湛卢剑，志若轻四海。

白首悔前图，蹉跎天一隅。寒冬剑门道，失路空踌躇。

深林聚豺虎，绝壁号猩鼯。雪深车轴折，征马惊啼呼。

何当返故处，餐黍居田庐。泪下不能去，肠转如辘轳。
蟠龙瀑布
陆游（宋代）

远望纷珠缨，近观转雷霆。
人言水出奇，意使行人惊。
人惊我何得，定非水之情。
水亦有何情，因物以赋形；处高势趋下，岂乐与石争。
退之亦隘人，强言不平鸣。
古来贤达士，初亦愿躬耕，意气或感激，邂逅成功名。
杂曲歌辞。君子有所思行
贯休（唐代）

我爱正考甫，思贤作商颂。我爱扬子云，理乱皆如凤。

振衣中夜起，露花香旖旎。扑碎骊龙明月珠，

敲出凤凰五色髓。陋巷萧萧风淅淅，缅想斯人胜珪璧。

寂寥千载不相逢，无限区区尽虚掷。君不见沉约道，

佳人不在兹，春光为谁惜。

安得龙猛笔，点石为黄金。散问酷吏家，使无贪残心。

甘棠密叶成翠幄，颍凤不来天地塞。所以倾城人，

如今不可得。
赠襄阳帅吴彦猷
王之望（宋代）

令威千岁归，城郭尚如故。
我今还故乡，陵谷亦易处。
荆榛荒旧还，溪壑改新路。
城中十万家，碧瓦生烟雾。
茅茨变闾阎，旧屋无一柱。
相逢访亲旧，十百不一遇。
岂无新人民，往往皆旅寓。
元帅念疲疗，抚养若稚孺。
近闻田裹间，稍稍复逃户。
会当一二年，功效见生聚。
但恐锋车来，追诏不容住。
努力慰斯民，望公若羊祜。
一斛珠 其四
张抡（宋代）

秋高气肃。西风又拂盈盈菊。挼金弄玉香芬馥。桃李虽繁，其奈太粗俗。
渊明雅兴谁能续。东篱千古遗高躅。人生所贵无拘束。且采芳英，潋滟泛醽醁。
赵知府母齐安郡太夫人挽诗
叶适（宋代）

生死已无憾，杭人休泪倾。
惟留不尽德，常动故乡情。
霜净水方落，风高山转清。
闲思与令子，幕府再同盟。
句
谌祜（宋代）

落雁景翻秋宇迥，乱雅啼带夕阳飞。
咏古 其一
沈宁远（清代）

因必审可亲，古训日星揭。倾盖乍交驩，慎初简贤哲。

出处长依倚，何容漫结纳。才士务进取，浮躁鲜甄别。

见有门如市，群趋相暖热。一旦冰山颓，身败名亦裂。

中郎入郿坞，岂计玉玷媟。仪曹客王家，用世心猛烈。

托附得长松，弱植亦高洁。桃李非不妍，攀援易摧折。

二人何眯眜，曾勿问志节。辞藻艳芳葩，趣操消春雪。

纵得柄用久，名位已添窃。初谓灼天焰，余光照不灭。

讵意一爝火，竟铄铮铮铁。轻肥弹指顷，不如恒冰蘖。

文采弗庇身，垢腻终难刷。令人长恨叹，唾壶几击缺。

为语多才人，握瑜勿自亵。
辛酉冬泽州署中柬王仲昭
李瑞徵（清代）

伊昔家大阮，买楫浙江潮。南中多伟人，齿馨惟仲昭。

曾探帐中秘，开卷走风涛。缅怀二十载，车弓同见招。

而我拙巷遇，一笑各分镳。只今向潞泽，行橐挂酒瓢。

闻君莲花幕，抗情在云霄。投刺而按剑，寒镫坐寂寥。

慷慨赋归与，马鸣风萧萧。
赠京尹八首
袁燮（宋代）

美名畴昔蔼循良，重任今兹典浩穰。
挚若苍鹰非不健，何如鸾凤郊嘉祥。
次韵杜若川春日杂兴集句二首
于石（宋代）

九陌净无车马尘，不须移槛损天真。
凡花俗草败人意，怅望烟云缥缈人。
书王伟诗卷六言二首 其一
周孚（宋代）

玩世子方穷巷，怀人渠已荒丘。文举旧陪何尹，退之今信宣州。
送僧往湖南（一作送清上人）
刘商（唐代）

闲出东林日影斜，稻苗深浅映袈裟。

船到南湖风浪静，可怜秋水照莲花。
绍兴以后蜡祭四十二首
佚名（隋代）

明明周祖，惟民之恤。
播种为教，下民迺粒。
曾是索乡，而匪先公。
万物佃渔，帝功卓然。
江城子
苏轼（宋代）

前瞻马耳九仙山。碧连天。晚云閒。城上高台，真个是超然。

莫使匆匆云雨散，今夜里，月婵娟。

小溪鸥鹭静联拳。去翩翩。点轻烟。人事凄凉，回首便他年。

莫忘使君歌笑处，垂柳下，矮槐前。
悼幼子
孟郊（唐代）

一闭黄蒿门，不闻白日事。生气散成风，枯骸化为地。

负我十年恩，欠尔千行泪。洒之北原上，不待秋风至。
送邓漕移帅扬州二首
周必大（宋代）

碧幢红旆拥西风，几点淮山落眼中。
卧辙正看留使者，褰帷早已识元戎。
儿童骑竹迎并牧，父老封棠记召公。
人望汲卿居禁闼，淮扬只恐又匆匆。
富阳
刘克庄（宋代）

便著羊裘也也难，山林未有一枝安。
富春耕种桐江钓，却羡先生别墅宽。
宿乾明方丈
秦观（宋代）

漫天白雪无端现，佛室夜艾乌更啼。
相逢解颐足自慰，勿语俗子念心携。
锄药咏
钱起（唐代）

莳药穿林复在巘，浓香秀色深能浅。云气垂来浥露偏，

松阴占处知春晚。拂曙残莺百啭催，萦泉带石几花开。

不随飞鸟缘枝去，如笑幽人出谷来。对之不觉忘疏懒，

废卷荷锄嫌日短。岂无萱草树阶墀，惜尔幽芳世所遗。

但使芝兰出萧艾，不辞手足皆胼胝。宁学陶潜空嗜酒，

颓龄舍此事东菑。
感寓 其二十一
童轩（明代）

松柏有孤性，冰霜恒自嘉。夭夭桃李颜，争为儿女誇。

物情既云尔，志士复何嗟。北宫有遗菽，东陵无故瓜。

斯人不可见，目极飞鸿赊。
紫宸殿退朝口号
杜甫（唐代）

户外昭容紫袖垂，双瞻御座引朝仪。香飘合殿春风转，

花覆千官淑景移。昼漏希闻高阁报，天颜有喜近臣知。

宫中每出归东省，会送夔龙集凤池。
小雪
释居简（宋代）

入夜萧萧响，声消恰转更。仅能酬节序，不足殄蝗螟。

瓦缝何曾满，庭凹亦未平。窗疏灯欲死，俱误照书明。
次韵大学士喀喇子山公见寄二首 其一
周伯琦（元代）

龙庭四面翠连峰，碧草银沙掩映中。十二天街清似水，门前琪树动秋风。
寄桃邻居士
谢薖（宋代）

桃邻野客无消息，寄食招提岂定居。倘有庞公知德操，何须程郑识相如。

食鱼他日劳弹铗，舐痔今人剩得车。流落生涯俱寂寞，因风时遣一行书。
寄题刘仲更泽州家园
韩维（宋代）

闻君有佳尚，买胜不论钱。
迳凿苍林藓，亭开翠壁烟。
从花穷洛谱，得石记唐年。
数卷书勇万，言章木以千。
晨昏板舆往，社腊燕觞传。
予亦耽幽事，西风一慨然。
吴江长桥
刘跂（宋代）

路隔银潢鸟倦飞，行人恐犯女星机。长虹出浪无冬夏，老蜃浮空半是非。

两岸履声云内合，三州帆影月边归。栏干独立秋风早，岂待鲈鱼始拂衣。
舣舟采石
刘过（宋代）

我昔南游武昌口之山川，赤壁吊古齐安边。
又尝北抵鹤唳风声地，八公山前望淝水。
谁令舣舟牛渚矶，楼船蔽江忆当时。
周郎未战曹瞒走，谢安一笑苻坚危。
黄云如屯夜月白，箭痕刀痕满枯骨。
健儿饭饱饮马来，意气犹雄歌尚烈。
只今采石还戍兵，诸将奄奄泉下人。
饭囊盛饭酒瓮酒，位去三衙称好手。
题新涧亭，兼酬寄朝中亲故见赠
白居易（唐代）

何处披襟风快哉，一亭临涧四门开。金章紫绶辞腰去，

白石清泉就眼来。自得所宜还独乐，各行其志莫相咍。

禽鱼出得池笼后，纵有人呼可更回。
咏儒释道三教总赠程洁庵：释教十三首 其四 显微无间
李道纯（元代）

见了还如未见时，不能含蓄返成迷。藏身韬晦无踪迹，才是金毛狮子儿。
和颜长官百咏·城市
朱继芳（宋代）

雀罗门巷昔趋荣，味似饧甜忽变辛。
说与侯门休谢客，朝朝暮暮看人情。
暮色
张镃（宋代）

暮色云端合，晴光天际悭。
鸟群科斗字，山态倦螺鬟。
寂寂功名会，纷纷车马间。
拍栏情倍极，烟老罩鱼湾。
从人求花
黄庭坚（宋代）

舍南舍北勃姑啼，体中不佳阴雨垂。
欲向黄梅问消息，背阴合有两三枝。
与李潭州椿寿翁五首
赵蕃（宋代）

荷橐上甘泉，居多政府迁。
胡为抗章谢，而必退身全。
自计虽良已，人贤讵舍旃。
吾心故公尔，斯道合幡然。
闲夜酒醒
皮日休（唐代）

醒来山月高，孤枕群书里。酒渴漫思茶，山童呼不起。
三泉县龙洞洞门深数十步呀然复明皆自然而成
宋祁（宋代）

虬洞閟灵峰，缘虚一线通。
云披双壁敞，树补半岩空。
穊竹森烟纛，飞泉曳玉虹。
重萝不肯昼，阴壑自然风。
岭断天斜碧，崖倾日倒红。
浮邱邈难遇，留恨翠微中。
送万巨
韩翃（唐代）

汉相见王陵，扬州事张禹。风帆木兰楫，水国莲花府。

百丈清江十月天，寒城鼓角晓钟前。金炉促膝诸曹吏，

玉管繁华美少年。有时过向长干地，远对湖光近山翠。

好逢南苑看人归，也向西池留客醉。高柳垂烟橘带霜，

朝游石渚暮横塘。红笺色夺风流座，白苎词倾翰墨场。

夫子前年入朝后，高名籍籍时贤口。共怜诗兴转清新，

继远家声在此身。屈指待为青琐客，回头莫羡白亭人。
次韵隐者陈无隅 其二
李弥逊（宋代）

历井扪参踏藓苔，山腰海角偶徘徊。身从飘泊似浮水，眼见纷徘等湿灰。

共煮松风占乳信，试寻香雪探芳媒。笑谈疑在蓬瀛上，下视云中两两苔。
宿法华寺简灵澈上人
皎然（唐代）

至道无机但杳冥，孤灯寒竹自青荧。

不知何处小乘客，一夜风来闻诵经。
用韵答封张二子 其三
段成己（金朝）

草鞋不踏禁街泥，一把黄茅足稳栖。赋性可怜如野鹿，惊心未稳听朝鸡。

是非毕竟何时定，出处从来自不齐。坐断寒更吟未了，炉灰雪积火潜低。
对花吟
邵雍（宋代）

今年花似昔年开，今日人开昔日怀。
烦恼全无半掐子，喜欢长有百车来。
光阴已过意未过，齿发虽颓志未颓。
人问尧夫曾出否，答云方自洞天回。
酬万八贺九云门下归溪中作
孙逖（唐代）

晚从灵境出，林壑曙云飞。稍觉清溪尽，回瞻画刹微。

独园馀兴在，孤棹宿心违。更忆登攀处，天香满袖归。
送客既归，晚登清心阁
杨万里（宋代）

谁不知侬懒，其如送客何？
叶声和雨细，山色上楼多。
出处俱为累，升沉尽听他。
疏钟暮相答，也鲜说愁麽。
鸿门行
袁瓘（唐代）

少年买意气，百金不辞费。学剑西入秦，结交北游魏。

秦魏多豪人，与代亦殊伦。由来不相识，皆是暗相亲。

宝马青丝辔，狐裘貂鼠服。晨过剧孟游，暮投咸阳宿。

然诺本云云，诸侯莫不闻。犹思百战术，更逐李将军。

始从灞陵下，遥遥度朔野。北风闻楚歌，南庭见胡马。

胡马秋正肥，相邀夜合围。战酣烽火灭，路断救兵稀。

白刃纵横逼，黄尘飞不息。虏骑血洒衣，单于泪沾臆。

献凯云台中，自言塞上雄。将军行失势，部曲遂无功。

新人不如旧，旧人不相救。万里长飘飖，十年计不就。

弃置难重论，驱马度鸿门。行看楚汉事，不觉风尘昏。

宝剑中夜抚，悲歌聊自舞。此曲不可终，曲终泪如雨。
渡江
周伦（明代）

钲鼓声高江雨收，锦帆轻飏渡江舟。金焦不负青春色，天汉遥分碧海流。

旅梦烟霄双过雁，虚名天地一浮鸥。朝来无限瞻云思，几度回看北固楼。
水调歌头·一雨洗空阁
王识（宋代）

一雨洗空阁，象纬迫人清。披襟台上，坐看北斗正旋衡。知是南宫列宿，初出极星未远，龙角正分明。河汉馀千里，风露已三更。坐未久，书帙散，酒壶倾。凉生殿阁，冷然邀我御风行。拟欲乘槎一问，但得天孙领略，安用访君平。莫笑儒生事，造化掌中生。
八年正月天庆节上清宫行香锡庆院御筵日扬辉有非烟非雾之云
夏竦（宋代）

宝箓标嘉节，需云锡惠筵。烈晖腾爱景，瑞彩拟非烟。

焜耀璿霄外，轮囷绛阙前。居歆方屡告，伟兆溢祥编。
晚浴溪上
王炎（宋代）

山脚草深樵径没，溪头水落石梁高。
一川风露无人占，古柳玄蝉处处号。
閒十咏
仇远（元代）

珠帘玉栅绮罗丛，犹有承平京洛风。
饮罢归来游骑少。一庭明月夜方中。
上太师公相生辰诗十首
佚名（宋代）

骑壒蒙蒙一洗空，恢崇儒馆闻文风。
正当世祖投戈际，远迈元和沸鼎中。
坐使车书同万里，行看冠盖袭诸武。
我公勋业追王佐，岂比区区颂泮宫。
次韵刘希颜蜡梅二绝 其二
沈与求（宋代）

剪成香蜜缀疏枝，度腊争春已恨迟。清夜无人花睡去，小园风露更相宜。
送别余次襄太守 其一
关棠（清代）

金飙一以动，行子趣南车。耿耿别所亲，悒悒过吾庐。

秋阳惨将夕，词殚意不舒。控驰马盘桓，忧来不可驱。

喟兹吪清寐，奄忽终旬馀。性情失其宝，岂曰身暌孤。
三次韵答江西美
周必大（宋代）

菲饮箪壶食与浆，淡交非复世炎凉。
佳名谁合戎州绿，妙语端炎太史黄。
无怨不须移孔议，有情未可老徐娘。
荷香袭坐忘归兴，不觉昏鸦影渡塘。
送自然子夏德甫
何梦桂（宋代）

子以自然名，诘我自然理。
至理本无言，有言已非是。
畏隹时怒本，厉风从何起。
晚得复怒生，春雨果谁使。
使然与不然，万化谁与纪。
君诘我不知，不如两忘已。
君苟未忘言，请问柱下史。
外子辞昌延榷务归里喜面赋此四首 其三
杨浣芬（清代）

一径蒿莱手自锄，小园花木已扶疏。自甘荆布心如水，不羡繁华戚里居。
赠邹医
释道潜（宋代）

君不见宋清市药长安西，众工就取资刀圭。疮疡疾病一皆往，所应不必黄金赍。

度未能酬辄焚券，耻学庸生忧噬脐。人人德清莫肯负，日获远利丰子妻。

公侯馈遗日相属，蚁食华衣乘駃騠。罗池神人为作传，至今名誉横云霓。

邹君业医世淮海，泻盛补衰知径蹊。玉函金匮恣探讨，拿以自副能不迷。

顷年西游抵京室，达官贵吏争品题。归来乡县颇萧瑟，湖水粘云芳草萋。

怜余寝瘵古佛刹，每辱珍剂相扶携。倾囊倒橐愿为赠，唯有圆蒲并杖藜。

君闻掉头不我顾，止索诗句光衡圭。夜披陈编见清事，重嗟此道今如泥。

君诚有意嗣前躅，箧笥不忧无锦绨。
和赵同叔见寄韵 其三
胡仲弓（宋代）

星星吟鬓已成翁，万斛尘埃一笑空。自是黄花留晚节，肯将憔悴怨西风。
金菊对芙蓉 和锡鬯蟂几吊孙夫人
曹贞吉（清代）

蜀国夫人，孙郎小妹，腰间龙雀刀环。叹东南人物，弱女登坛。

锦帆摇曳江如练，望瞿塘、道路漫漫。永安龙去，蚕丛梦杳，红粉凋残。

灵泽遗庙江干。有云车风马，雾鬓烟鬟。怅西风白帝，鸾驭难还。

千寻铁锁销沉后，家何在、两地悲酸。千帆落照，渔歌唱晚，露白枫丹。
清平乐·春宵睡重
辛弃疾（宋代）

春宵睡重，梦里还相送。枕畔起寻双玉凤，半日才知是梦。
一从卖翠人还，又无音信经年。却把泪来作水，流也流到伊边。
客有讥余不出者赋此代答
卢龙云（明代）

一从解缨绂，自觉无烦恼。结交多静者，谈谐半野老。

颇识渊明多，亦爱子云草。开尊乘夕凉，问月展沉抱。

管乐非所歆，鱼鸟狎幽讨。吾道本沧洲，投簪未为早。
游开化寺
释智圆（宋代）

地绝纤尘万籁清，当门幽致画难成。
黛妆峰岫高低影，练卷波涛旦暮声。
侵竹古廊秋藓合，倚云禅阁夜灯明。
上方别有幽栖处，树石参差称野情。
晨镜
陆游（宋代）

晨起览清镜，有叟鬓已皤，馘黄色类栀，面皱纹如靴。
熟视但惊色，初不相谁何；久乃稍醒悟，举手自摩挲。
与汝周旋久，流年捷飞梭，生当老病死，求脱理则那？切勿强撑拄，据鞍效廉颇，惟须勤把酒，暂遣衰颜酡。
徐孺亭马上口号
权德舆（唐代）

湖上荒亭临水开，龟文篆字积莓苔。

曲江北海今何处，尽逐东流去不回。
晓过伊水寄龙门僧
司马扎（唐代）

龙门树色暗苍苍，伊水东流客恨长。
病马独嘶残夜月，行人欲渡满船霜。
几家烟火依村步，何处渔歌似故乡。
山下禅庵老师在，愿将形役问空王。
五禽咏 其一 大麦孰簸箕漏
耶律铸（宋代）

小麦青青大麦黄，野老啼饥空绕肠。感大麦孰簸箕漏，惆怅无由除秕糠。
布袋赞
释祖钦（宋代）

一笑生春风，双瞳湛秋水。
日月拄杖头，乾坤布袋里。
弥勒忽然下生，何处寻你。
题郭鸣世鹤亭
薛蕙（明代）

第五桥东野竹青，主人结屋占云汀。扁舟初入泛花水，三径新开放鹤亭。

亭下萧萧鹤一群，含姿弄影雪纷纷。水边沙暖行春日，石上风寒卧白云。

白云浩荡沧洲远，忆昔雌雄巢翠巘。青田养子众雏成，华表辞乡干岁返。

何年偶被云萝制，羽毛摧折樊笼际。拂雾仍思紫盖飞，临风尚想华亭唳。

小苑斜连雁鹜陂，上林却绕凤凰池。不须奋翅缑山去，相逐鹓鸾集玉墀。
筠溪八景诗·桃崖暄日
陈著（宋代）

盛阳淑气满岩前，误认仙桃开洞天。
根老种传王母颗，花娇色映武陵田。
辉增晴旭香盈袖，影落溪流锦障川。
几度游山偏著眼，世传春信岂无缘。
颂古四十八首 其二十二
释慧开（宋代）

问处何如答处亲，几人于此眼生筋。兄呼弟应扬家丑，不属阴阳别是春。
二十八日雪二十九日未已赋诗凡五首
赵蕃（宋代）

旧褐犹堪著，晨炊不待营。
江矶有渔者，山径亦樵行。
尔勿资閒咏，渠应甚苦生。
还家对妻子，半菽与藜羹。
谢襄阳帅杨侍郎辘轳体
杨万里（宋代）

合志同宗忆嗣清，寻盟继好感难兄。
关西伯起今夫子，後世子云重易经。
金薤银钩诒妙墨，貂裘王札寄交情。
本朝未有杨家相，留待公归两两星。
湖光山色楼口占四首 其四
于立（元代）

晚烟晴树绕楼台，别浦荷花远近开。芳草茫茫随地远，野帆片片向人来。
再题玉泉山定光塔
弘历（清代）

新晴利穑良欣怀，玉泉秋晓重游来。窣堵初落成宜望，白玉千尺玲珑堆。

山头八方入遥目，极顶自更延远瞩。却为前兹造上层，不必重登意已足。

兹非兹讵前非前，意同目异半与全。塔影风铃幻声色，空诸所有皈青莲。

白云一缕生足底，似是天龙闻法喜。净缘缀景则不无，而我觉未安于此。
一翦梅
辛弃疾（宋代）

歌罢尊空月坠西。百花门外，烟翠霏微。绛纱笼烛照于飞。归去翠兮。归去翠兮。

酒入香腮分外宜。行行问道，还肯相随。娇羞无力应人迟。何幸如之。何幸如之。
虞姬别项羽
徐积（宋代）

妾向道，向道将军施恩义，将军一心靳财利。妾向道，向道将军莫要为人患，坑却降兵二十万。

怀王子婴皆被诛，天地神人咸愤怨。妾向道，向道将军莫如任贤能，却信奸言疑范增。

当时若用范增者，将军早已安天下。天下成败在一人，将军左右多奸臣。

受却汉王金四万，卖却君身与妾身。妾向道，向道将军不肯听，将军虽把汉王轻。

汉王聪明有大度，天下英雄能驾御。将军唯恃力拔山，到此悲歌犹不悟。

将军不悟兮空悲歌，将军虽悟兮其奈何。贱妾须臾为君死，将军努力渡江波。
二十七日同郑一尹一上高泉夜醉而作
韩淲（宋代）

生死本一致，贤愚同一科。高泉寺前水，春风静流波。

曳杖揖残僧，奈此世谛何。栖贤堂外祠，莫待叩角攲。
梅花集句 其一五三
李龏（金朝）

岁晚树无叶，攲花半在池。水光斜漾月，忆在故山时。
古别离四首 其四
林朝崧（清代）

日落长亭晚，郎行妾独返。春草妾不如，送郎千里远。
梦中作
王采薇（清代）

草长兰弄影，莺语蝶飘魂。一亩凄凄水，斜阳却在门。
梅花喜神谱·蓓蕾四枝
宋伯仁（宋代）

爬沙走江海，惯识风波恶。
东君为主张，显戮逃砧镬。
水调歌头·重九先三日
吴潜（宋代）

重九先三日，领客上危楼。满城风雨都住，天亦相邀头。右手持风满泛，左手持螯大嚼，萸菊互相酬。徙倚阑干角，一笑与云浮。

望平畴，千万顷，稻粱收。江澄海晏无事。赢得小迟留。但恨流光抹电，假使年华七十，只有六番秋。戏马台休问，破帽已飕飕。
天马歌赠朱廷玉
唐庚（宋代）

贰师城中天马驹，眼光掣电汗流朱。将军出塞万里馀，得此龙种来执徐。

朝踏幽燕暮荆吴，历块一蹶傍人呼。向来价重千金壶，一朝不直半束刍，千马万马肥如猪。
南昌
史申义（清代）

吴楚中流势未平，章江雄阔客心惊。芒寒牛斗雌雄气，风偃鱼龙日夜声。

党锢人高徐稚宅，封侯事往灌婴城。豫章楼阁犹堪赋，宾主东南异代情。
夏日早起
袁燮（宋代）

举世惮炎赫，当暑思高秋。
秋高岂不好，萧瑟令人愁。
何发三伏中，五夜风飕飕。
遥空淡月落，将旦群阴收。
却嫌絺綌薄，转觉林塘幽。
出门任所适，清与耳目谋。
借问尘埃人，知此佳致人。
念奴娇 赠程令彰
陈维崧（清代）

东风才动，正蓂开五叶，花飞六出。雪正晴时天倍好，越显帝城出色。

门挂桃符，钗摇綵胜，节又邻人日。风光如此，拚他烂醉须直。

爱尔句辟蚕丛，诗惊鬼胆，馀子何当嚇。四十功名年未晚，且溷朱门杯炙。

二陆才华，两程家学，底处无人识。街灯渐闹，为君摒挡筝笛。
雨中五首 其四
张耒（宋代）

春残厌寒搅，雨多空日长。饭馀时策杖，睡足独焚香。

芍药正酣寝，海棠浑未妆。贤哉堂下竹，相对只苍苍。
艺圃
唐元（元代）

小园仅百步，花竹艺两行。垂垂结夏实，萧萧吹昼凉。

盆池晓更静，照我须鬓长。复有青青蒲，风至互低昂。

人生百岁中，弱草栖萤光。亮无贞坚节，何以禦雪霜？

达人岂求名，进善贵自强。用世苟不能，退居固其常。

旧种竹数十，生笋已满园。今年笋更繁，𧥄𧥄穿邻垣。

山童斸烟雨，便欲供朝餐。独不忍馋口，保此青琅玕。

物微志则远，当异今日观。平生迟暮心，与尔同岁寒。

种苋甲已坼，苦菜行亦秀。耰锄不惮勤，常恐地力瘦。

旦旦望其长，灌溉那敢后。墙头有蓬蒿，不种而自茂。

此意定如何？为尔吟清昼。